Il-membri tal-Kunsill taż-ŻEE kellhom vidjokonferenza fit-18 ta' Novembru 2020 fuq l-inizjattiva tas-Sa Katrin Eggenberger, Ministru għall-Affarijiet Barranin tal-Liechtenstein. Preżenti għall-vidjokonferenza kien hemm is-Sur Michael Roth, Ministru tal-Istat għall-Ewropa tal-Ġermanja, is-Sur Guðlaugur Þór Þórðarson, Ministru għall-Affarijiet Barranin u għall-Kooperazzjoni Internazzjonali għall-Iżvilupp tal-Iżlanda, is-Sa Ine Eriksen Søreide, Ministru għall-Affarijiet Barranin tan-Norveġja, kif ukoll rappreżentanti tal-Kummissjoni Ewropea u s-Servizz Ewropew għall-Azzjoni Esterna. Il-membri tal-Kunsill taż-ŻEE ddiskutew il-funzjonament ġenerali tal-Ftehim dwar iż-Żona Ekonomika Ewropea (Ftehim ŻEE), u kellhom dibattitu ta' orjentazzjoni dwar il-Futur Diġitali tal-Ewropa. Wara l-vidjokonferenza, il-membri tal-Kunsill taż-ŻEE adottaw id-dikjarazzjoni konġunta li ġejja: il-COVID-19 1. Aħna nirrikonoxxu l-effettivi estensivi tal-kriżi tal-COVID-19, u nenfasizzaw il-ħtieġa li din l-isfida bla preċedent tintlaqa' fi spirtu ta' solidarjetà. Barra minn hekk, aħna nilqgħu l-kooperazzjoni partikolarment mill-qrib bejn l-UE u l-Istati taż-ŻEE-EFTA. Nenfasizzaw l-isforzi konġunti dwar il-moviment liberu tal-persuni, il-ġestjoni tal-fruntieri u r-ripatrijazzjoni ta' ċittadini maqbuda barra mill-pajjiż, dwar l-akkwist ta' mediċini, tagħmir mediku u dak protettiv, kif ukoll dwar ir-riċerka u l-iżvilupp ta' vaċċin. Filwaqt li naffermaw mill-ġdid ir-rwol ċentrali tal-Ftehim ŻEE li jorbot mill-qrib is-soċjetajiet u l-ekonomiji tagħna, inkomplu nenfasizzaw il-ħtieġa għal tali kooperazzjoni mill-qrib u l-importanza li jiġi kkunsidrat kif jista' jittaffa l-impatt soċjoekonomiku serju tal-pandemija tal-COVID-19 permezz tal-istrumenti disponibbli kollha. L-iżgurar tal-integrità tas-Suq Intern u l-funzjonament bla xkiel tal-Ftehim ŻEE jibqgħu prijoritajiet essenzjali f'dan il-kuntest. Kooperazzjoni fiż-ŻEE 2. Nikkonfermaw l-appoġġ tagħna għall-Ftehim ŻEE bħala l-bażi kontinwa għal relazzjonijiet futuri bejn l-UE u l-Istati taż-ŻEE-EFTA, u nisħqu dwar l-importanza tal-istruttura ta' żewġ pilastri tal-Ftehim ŻEE. Nirrikonoxxu l-kontributi pożittivi li saru mill-Istati taż-ŻEE-EFTA għall-proċess tat-tfassil tad-deċiżjonijiet tal-leġiżlazzjoni u l-programmi tal-UE rilevanti għaż-ŻEE permezz tal-parteċipazzjoni tagħhom fil-kumitati, il-gruppi ta' esperti, studji u aġenziji, kif ukoll permezz tal-preżentazzjoni ta' Kummenti taż-ŻEE-EFTA. Barra minn hekk, nenfasizzaw il-kontribut pożittiv tal-Awtorità ta' Sorveljanza tal-EFTA u tal-Kummissjoni Ewropea fil-monitoraġġ tal-konformità mal-Ftehim ŻEE fl-Istati Membri kollha tiegħu. Nissottolinjaw l-importanza li jiġu mistiedna l-Ministri taż-ŻEE-EFTA għal laqgħat Ministerjali informali u konferenzi Ministerjali tal-UE, organizzati mill-Presidenza, rilevanti għall-parteċipazzjoni taż-ŻEE-EFTA fis-Suq Intern u nesprimu l-apprezzament tagħna lill-Presidenza Ġermaniża attwali u lill-Presidenza Portugiża li jmiss għat-tkomplija ta' din il-prattika. 3. Filwaqt li jirrikonoxxi r-rwol importanti tal-kooperazzjoni parlamentari u l-kooperazzjoni bejn is-sħab ekonomiċi u soċjali, aħna ninnutaw ir-Riżoluzzjoni tal-Kumitat Parlamentari Konġunt taż-ŻEE adottata fil-laqgħa tiegħu tas-16 ta' Novembru dwar ir- Rapport Annwali tal-Kumitat Konġunt taż-ŻEE dwar il-Funzjonament tal-Ftehim ŻEE fl-2019 u r-Riżoluzzjonijiet tal-Kumitat Konsultattiv taż-ŻEE adottati fil-laqgħa tiegħu tat-18 ta' Settembru 2020 dwar il-Patt Ekoloġiku , u dwar l-Istrateġija Industrijali . 4. Naqblu dwar il-ħtieġa li jkomplu jissaħħu l-isforzi ta' komunikazzjoni dwar il-Ftehim ŻEE u dwar il-benefiċċji tiegħu għaċ-ċittadini u n-negozji. Filwaqt li nenfasizzaw li għarfien akbar tal-Ftehim ŻEE fil-livelli kollha fiż-ŻEE kollha huwa fl-interess tal-Partijiet Kontraenti kollha, inħeġġu lill-UE u l-Istati taż-ŻEE-EFTA biex jiżguraw li informazzjoni dwar il-Ftehim ŻEE issir disponibbli malajr u faċilment. 5. Nesprimu tħassib dwar l-isfidi attwali fil-kummerċ internazzjonali fi żmien fejn il-ktajjen tal-provvista globali jinsabu taħt pressjoni minħabba l-pandemija tal-COVID-19. Nikkonfermaw mill-ġdid l-impenn tagħna għal kummerċ miftuħ u ġust u relazzjonijiet kummerċjali bbażati fuq ir-regoli. Intennu l-appoġġ tagħna għall-modernizzazzjoni tal-Organizzazzjoni Dinjija tal-Kummerċ sabiex tiġi adattata għall-ekonomija li qed tinbidel malajr u biex jiġu żgurati kondizzjonijiet ekwivalenti ta' kompetizzjoni fis-swieq dinjija. Djalogu politiku 6. Aħna nirrikonoxxu li s-sħubija speċjali bejn l-UE u l-Istati taż-ŻEE-EFTA hija l-aħjar garanzija għal prosperità u stabbiltà kondiviżi fit-tul. Huwa ser jikkontribwixxi għal Ewropa bbażata fuq l-istabbiltà, il-paċi, id-demokrazija, l-istat tad-dritt, u d-drittijiet tal-bniedem. F'dan il-kuntest, fil-qafas tad-Djalogu Politiku, kellna skambji informali ta' fehmiet dwar kwistjonijiet ta' politika barranija attwali ta' interess reċiproku . Nissottolinjaw l-importanza li tkompli l-prattika li jiġu mistiedna uffiċjali mill-Istati taż-ŻEE-EFTA għal djalogi politiċi li jsiru flimkien mal-gruppi ta' ħidma tal-Kunsill tal-UE. Il-ħruġ tar-Renju Unit mill-UE u mill-Ftehim ŻEE 7. Aħna nilqgħu d-djalogu bejn l-UE u l-Istati taż-ŻEE-EFTA dwar kwistjonijiet relatati mal-implikazzjonijiet tal-ħruġ tar-Renju Unit mill-Unjoni Ewropea li huma rilevanti għall-Ftehim ŻEE u ninkoraġġixxu l-kontinwazzjoni ta' dan id-djalogu sa tmiem il-perijodu ta' tranżizzjoni u lil hinn minnu. F'dan il-kuntest, nissottolinjaw l-importanza li jiġi salvagwardat il-Ftehim ŻEE, biex b'hekk tiġi żgurata l-kontinwazzjoni ta' ŻEE omoġenea u li taħdem sew, u tiġi ppreservata l-integrità tas-Suq Intern. L-iżvilupp tas-Suq Intern 8. Aħna nissottolinjaw l-indiviżibbiltà u l-importanza tal-erba' libertajiet u tar-regoli komuni u l-kondizzjonijiet ugwali ta' kompetizzjoni u ta' għajnuna mill-Istat fis-Suq Intern, filwaqt li ninnutaw li minħabba l-kriżi tal-COVID-19, f'xi każijiet kien meħtieġ li r-regoli dwar l-għajnuna mill-Istat jiġu adattati temporanjament. Intennu l-importanza tal-involviment mill-qrib tal-Istati taż-ŻEE-EFTA fit-tfassil u fl-iżvilupp ta' politiki u inizjattivi tas-Suq Intern, b'mod partikolari b'rabta mat-tranżizzjoni diġitali u dik ekoloġika. Ninkoraġġixxu l-kooperazzjoni attiva dwar inizjattivi għal infurzar u implimentazzjoni aħjar tar-regoli tas-Suq Intern, inkluż il-parteċipazzjoni tal-Istati taż-ŻEE-EFTA fit-Task Force għall-Infurzar fis-Suq Uniku (SMET), u dwar l-eliminazzjoni tal-ostakli għall-kummerċ li fadal, b'mod partikolari fil-qasam tas-servizzi. 9. Nilqgħu l-enfasi fuq it-tisħiħ ulterjuri tas-Suq Intern. Infaħħru l-fatt li l-isforzi tal-Kummissjoni Ewropea għall-irkupru fil-kuntest tal-COVID-19 għamlu enfasi fuq l-iżgurar li s-Suq Intern jerġa' jibda jiffunzjona tajjeb, filwaqt li jsir aktar ekoloġiku u aktar diġitali. L-inkorporazzjoni ta' atti tal-UE rilevanti għaż-ŻEE 10. Filwaqt li ninnutaw ir-Rapport ta' Progress tal-Kumitat Konġunt taż-ŻEE, nesprimu l-apprezzament tagħna għall-ħidma tal-Kumitat Konġunt biex jiżgura t-tkomplija tal-operat b'suċċess u l-funzjonament tajjeb tal-Ftehim ŻEE. 11. Nirrikonoxxu l-fatt li l-isforzi biex jitnaqqas l-għadd ta' atti tal-UE li qed jistennew l-inkorporazzjoni fil-Ftehim ŻEE komplew fl-2020 u li nkiseb progress importanti fir-rigward ta' fajls kumplessi. Nirrikonoxxu l-fatt li dawn l-iżviluppi pożittivi huma r-riżultat ta' sforzi konġunti bejn l-istituzzjonijiet tal-UE u l-Istati taż-ŻEE-EFTA. Madankollu, ninnutaw b'dispjaċir li l-volum totali ta' atti inkorporati fl-2020 kien konsiderevolment iżgħar milli fis-snin preċedenti. Nenfasizzaw il-ħtieġa li r-riżorsi meħtieġa jsiru disponibbli biex jiżdiedu l-ħeffa u l-volum tal-inkorporazzjoni tal-atti legali tal-UE u b'hekk ikomplu jiġu żgurati ċ-ċertezza legali u l-omoġeneità fiż-ŻEE. Il-Patt Ekoloġiku Ewropew - it-tibdil fil-klima, il-protezzjoni ambjentali u l-enerġija 12. Aħna ntennu l-ambizzjoni li l-UE ssir newtrali għall-klima u li l-Istati taż-ŻEE-EFTA jiġu ttrasformati f'soċjetajiet b'emissjonijiet baxxi sal-2050 filwaqt li tiġi ssalvagwardjata u msaħħa l-kompetittività. Naqblu li huwa essenzjali li t-tibdil fil-klima, it-telf tal-bijodiversità u l-protezzjoni tal-ambjent jitqiegħdu fil-qalba ta' ambizzjoni mġedda biex tinkiseb is-sostenibbiltà. F'dan il-kuntest, ninnutaw li din is-sena tnedew għadd ta' inizjattivi ewlenin fil-qafas tal-Patt Ekoloġiku Ewropew, bħal-Liġi Ewropea dwar il-Klima, Pjan ta' Azzjoni ġdid għal Ekonomija Ċirkolari, l-Istrateġija għall-Bijodiversità, l-Istrateġija "Mill-Għalqa sal-Platt", u l-Pjan ta' Investiment għall-Patt Ekoloġiku, il-Pjan dwar il-Mira Klimatika għall-2030 u l-Istrateġija dwar is-Sustanzi Kimiċi. 13. Nibqgħu impenjati bis-sħiħ biex nindirizzaw it-tibdil fil-klima, filwaqt li nsegwu t-tranżizzjoni enerġetika u nipproteġu l-ambjent, u nenfasizzaw l-importanza ta' kooperazzjoni mill-qrib kontinwa bejn l-UE u l-Istati taż-ŻEE-EFTA dwar il-kwistjonijiet tat-tibdil fil-klima, l-ambjent u l-enerġija msemmija hawn taħt fir-rigward tal-enerġija rinnovabbli, l-idroġenu u l-qbid u l-ħżin tad-diossidu tal-karbonju u l-mineralizzazzjoni (CCSM), inkluż fil-qafas tal-Patt Ekoloġiku Ewropew, u fir-rigward ta' inizjattivi ewlenin b'rilevanza għaż-ŻEE. 14. Filwaqt li nirrikonoxxu li t-tibdil fil-klima huwa problema globali, intennu l-impenn tagħna li nimplimentaw l-Aġenda 2030 tan-NU u l-Ftehim ta' Pariġi bħala l-oqfsa multilaterali essenzjali li jirregolaw l-azzjoni globali kontra t-tibdil fil-klima. Nibqgħu determinati li nżidu l-ambizzjoni globali fil-qasam tal-klima bil-ħsieb li nillimitaw it-tisħin globali għal ferm inqas minn 2 °C, filwaqt li nkomplu bl-isforzi biex iż-żieda fit-temperatura tiġi limitata għal 1.5 °C. F'dak ir-rigward, il-ħtieġa li jissaħħu l-isforzi u jiżdiedu l-ambizzjonijiet globali sal-2020 hija enfasizzata. 15. Ninnutaw l-ambizzjonijiet għolja ddikjarati fil-komunikazzjonijiet tal-Kummissjoni Ewropea dwar Strateġija ta' Integrazzjoni tas-Sistema tal-Enerġija u l-Istrateġija tal-UE għall-Idroġenu u naqblu dwar il-ħtieġa ta' approċċ fit-tul, effiċjenti u bbażat fuq is-suq għat-tranżizzjoni enerġetika. Ewropa lesta għall-era diġitali 16. Filwaqt li nissottolinjaw l-importanza li t-trasformazzjoni diġitali taħdem għall-benefiċċju tas-soċjetà kollha, aħna nieħdu nota tal-komunikazzjoni tal-Kummissjoni Ewropea dwar it-Tiswir tal-futur diġitali tal-Ewropa u l-White Paper li takkumpanjaha dwar l-Intelliġenza Artifiċjali u l-istrateġija Ewropea għad-data. Barra minn hekk, nirrikonoxxu r-rwol ewlieni li t-teknoloġiji l-ġodda ser ikollhom biex is-soċjetajiet tagħna jsiru aktar intelliġenti u aktar ekoloġiċi. 17. Nenfasizzaw l-importanza li l-UE u l-Istati taż-ŻEE-EFTA jaħdmu flimkien fuq il-bini ta' Ekonomija Ewropea tad-Data u nilqgħu l-Kumment taż-ŻEE-EFTA dwar l-istrateġiji tal-Kummissjoni għall-Intelliġenza Artifiċjali (IA) u d-data. F'dan il-Kumment, l-Istati taż-ŻEE-EFTA jappoġġaw il-viżjoni li l-Ewropa ssir mudell għal soċjetà aktar responsabbli permezz tad-data, approċċ ibbażat fuq ir-riskju għar-regolamentazzjoni tal-IA, u jirrikonoxxu l-ħtieġa ta' approċċ Ewropew komuni sabiex tintlaħaq skala suffiċjenti u tiġi evitata l-frammentazzjoni tas-Suq Intern. 18. Nikkonfermaw l-impenn tagħna li niffaċilitaw il-fluss liberu tad-data fiż-ŻEE kollha, filwaqt li nissottolinjaw l-importanza tal-implimentazzjoni effettiva u l-infurzar armonizzat ta' leġiżlazzjoni bħar-Regolament Ġenerali dwar il-Protezzjoni tad-Data (GDPR). Nappoġġaw il-proposta li jiġu stabbiliti spazji komuni Ewropej tad-data biex tiġi mmodernizzata l-ekonomija, tiġi miġġielda l-pandemija tal-COVID-19 u jintlaħqu l-objettivi dwar il-klima. 19. Nirrikonoxxu l-fatt li l-emerġenza ta' pjattaformi online kbar toħloq sfidi distinti u nenfasizzaw li l-għan ewlieni tal-pakkett futur tal-Att dwar is-Servizzi Diġitali għandu jkun li jissaħħaħ is-Suq Intern għas-servizzi diġitali filwaqt li jiġu protetti d-drittijiet taċ-ċittadini. Id-Dimensjoni Soċjali 20. Aħna nissottolinjaw il-fatt li d-dimensjoni soċjali, inkluż fir-rigward tal-liġi tax-xogħol, is-saħħa u sikurezza fuq il-post tax-xogħol u l-ugwaljanza bejn il-ġeneri, hija parti importanti mill-Ftehim ŻEE. Ninnutaw b'sodisfazzjon li f'dawn l-aħħar snin ittieħdu għadd ta' inizjattivi, inkluż il-Komunikazzjoni tal-Kummissjoni Ewropea dwar Ewropa Soċjali b'Saħħitha għal Tranżizzjonijiet Ġusti, li twitti t-triq lejn Pjan ta' Azzjoni li jimplimenta l-Pilastru Ewropew tad-Drittijiet Soċjali. Ninnutaw l-Aġenda Ewropea għall-Ħiliet li għadha kif tnediet u nappoġġaw l-għan tagħha li tiżgura li d-dritt għat-taħriġ u t-tagħlim tul il-ħajja jsir realtà madwar l-Ewropa. Programmi tal-UE 21. Filwaqt li nirrikonoxxu l-kontribut tal-programmi tal-UE fil-bini ta' Ewropa aktar kompetittiva, innovattiva u soċjali, nilqgħu l-parteċipazzjoni tal-Istati taż-ŻEE-EFTA fil-programmi rilevanti għaż-ŻEE u ninnutaw il-kontribuzzjonijiet finanzjarji sinifikanti tagħhom taħt il-Qafas Finanzjarju Pluriennali (QFP) attwali għall-2014-2020. 22. Inħeġġu lill-Istati EFTA taż-ŻEE biex jieħdu sehem attiv fil-programmi tal-UE previsti fil-qafas finanzjarju l-ġdid u nilqgħu l-Espressjoni ta' Interess preliminari tagħhom. Il-parteċipazzjoni tal-Istati taż-ŻEE-EFTA fil-programmi futuri tal-UE għall-2021-2027 għandha tibqa' bbażata fuq id-dispożizzjonijiet rilevanti tal-Ftehim ŻEE. Mekkaniżmi Finanzjarji 23. Aħna nfaħħru l-kontribut pożittiv tal-Mekkaniżmi Finanzjarji taż-ŻEE u tan-Norveġja fit-tnaqqis tad-differenzi soċjali u ekonomiċi fiż-ŻEE kollha u fl-appoġġ għas-soċjetà ċivili ħielsa u vibranti, minħabba li dan jikkontribwixxi għal Suq Intern li jiffunzjona tajjeb. 24. Fir-rigward tal-ftehimiet dwar Mekkaniżmu taż-ŻEE u Mekkaniżmu Finanzjarju Norveġiż għall-perijodu 2014-2021, nilqgħu l-konklużjoni ta' Memoranda ta' Qbil bejn l-Istati taż-ŻEE-EFTA u kważi l-Istati Benefiċjarji kollha. Inħeġġu lill-Partijiet Kontraenti biex ikomplu d-djalogu bil-ħsieb ta' konklużjoni rapida tal-Memorandum ta' Qbil speċifiku għall-pajjiż li fadal, implimentazzjoni f'waqtha tal-Memoranda ta' Qbil, u ffirmar rapidu tal-ftehimiet dwar il-programm li fadal, filwaqt li tiġi żgurata l-kwalità għal programmi u proġetti ġodda, il-flessibbiltà u parteċipazzjoni wiesgħa, sabiex jinkisbu r-riżultati mistennija. Infakkru fl-importanza li tinżamm kooperazzjoni mill-qrib bejn l-Istati Benefiċjarji u l-Istati taż-ŻEE-EFTA, fl-ispirtu ta' sħubija ugwali bejn il-Partijiet Kontraenti għall-Ftehim ŻEE. 25. Ninnutaw li, fil-konfront tal-kriżi tal-COVID-19, ittieħdu għadd ta' passi biex itaffu r-riskji għat-twettiq f'waqtu tal-programmi. Nitolbu lill-Istati taż-ŻEE-EFTA biex ikomplu jivvalutaw is-sitwazzjoni u jieħdu miżuri xierqa ta' mitigazzjoni f'kooperazzjoni mal-Istati Benefiċjarji sabiex jinkisbu l-aħjar riżultati fl-implimentazzjoni tal-Mekkaniżmi Finanzjarji taż-ŻEE u tan-Norveġja 2014-2021. Kummerċ agrikolu 26. Infakkru fl-impenn tal-Partijiet Kontraenti skont l-Artikolu 19 tal-Ftehim ŻEE u nappellaw lill-partijiet biex ikomplu d-djalogu bil-ħsieb li jiġu rieżaminati l-kundizzjonijiet tal-kummerċ fi prodotti agrikoli. Ninnutaw l-intenzjoni tal-Partijiet Kontraenti li jwettqu rieżami ġdid tas-sistema kummerċjali għal prodotti agrikoli pproċessati fil-qafas tal-Artikolu 2(2) u l-Artikolu 6 tal-Protokoll 3 għall-Ftehim ŻEE, sabiex jiġi promoss aktar il-kummerċ f'dan il-qasam. Ara l-paġna tal-laqgħa